Diari Oficial de la Generalitat Valenciana


Sumari del DOGV 7735, del 07-03-2016 (2016/1469)

RESOLUCIÓ de 22 de febrer de 2016, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 48/15-AIA Alcàsser.
-------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7735

Data del DOGV
:   07-03-2016

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2016/1469


Data del document
:   22-02-2016

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * impacte ambiental

RESOLUCIÓ de 22 de febrer de 2016, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 48/15-AIA Alcàsser. [2016/1469]  
De conformitat amb l'article 41.3 de la Llei 21/2013, de 9 de desembre, d'Avaluació Ambiental, pel qual s'establix la publicació en el Diari Oficial de la Comunitat Valenciana de la declaració d'impacte ambiental, resolc:  
  
Publicar en el Diari Oficial de la Comunitat Valenciana la declaració d'impacte ambiental corresponent a l'expedient 48/15-AIA Alcasser.  
  
  
«Declaració d'impacte ambiental  
Expedient: 48/6775-FPP.  
Títol: planta de transferència de residus industrials.  
Promotor: Griño Ecologic, SA.  
Òrgan substantiu: Ajuntament (llicència ambiental 19/2014) i Direcció General de Canvi Climàtic i Qualitat Ambiental (autorització de gestor de residus).  
Localització: parcel·la 15, polígon el Pla, terme municipal d'Alcàsser (València).  
NIMA: 9442385478.  
  
Descripció del projecte  
Griñó Ecologic, SA, en les seues instal·lacions situades en la parcel·la 15 del polígon industrial el Pla d'Alcàsser (València), exercix l'activitat de gestió de residus perillosos i no perillosos. En l'actualitat, tramita davant de l'ajuntament la llicència ambiental, encara que en el projecte s'exposa que disposa d'esta des del 7 de febrer de 2011, tramitada inicialment a nom de Sanea Tractamiento de Residuos, SL. No hi consta l'emissió prèvia de declaració d'impacte ambiental per a l'esmentada instal·lació.  
La parcel·la té una superfície de 6.000 m² i està vallada en el perímetre. Disposa d'una nau en la qual se situen les oficines i s'emmagatzemen els residus perillosos i dos cobertes on s'emmagatzemen i transferixen els residus industrials i residus perillosos. S'exposa que la capacitat d'emmagatzematge de residus perillosos és inferior a 50 tones.  
  
El polígon es troba urbanitzat i compta amb els servicis bàsics, en particular, llum, aigua i clavegueram.  
L'activitat hi exercida consistix en la recepció, preparació, emmagatzematge temporal i posterior expedició dels residus o subproductes a centres de recuperació, reciclatge i/o valorització, ja que actua com a centre de transferència de residus. Entre els residus inclosos en l'autorització sectorial es poden citar: residus d'aparells elèctrics i electrònics, ferralles, envasos, residus de construcció i demolició i entre els residus perillosos, diversos de caràcter líquid o aquós.  
Com s'ha indicat, l'emmagatzematge dels residus perillosos es realitza en l'interior de la nau (1.460 m²). Disposa de pendent adequat cap a una canaleta lateral per a l'arreplega de vessaments que desemboca en una arqueta cega d'1 m³. L'emmagatzematge dels residus perillosos es realitza en estanteries metàl·liques normalitzades per a emmagatzemar els residus en palets en GRG i bidons. Es disposa d'un bidó cisterna de 26 m³ per a l'emmagatzematge de residus líquids procedents de molls (per a oli de sentines, denominat depòsit Marpol en la documentació presentada). Juntament amb la nau se situa una zona coberta (128 m²) on es realitza la descàrrega i trasllat d'estos residus, també dotada de pendent adequat cap a la canaleta d'arreplega i arqueta cega d'1 m³.  
L'emmagatzematge dels residus no perillosos es realitza sota coberta oberta per tres dels costats (1.460 m²) en el pati (862 m²). En particular, s'han disposat 4 contenidors per a l'arreplega de xicotetes quantitats de residus industrials no perillosos (paper, cartó, plàstics, fusta o runes) procedents de l'activitat del polígon industrial (punt net). La maquinària emprada consistix en bàscula de pesatge, premses i carretó elevador.  
  
Tramitació administrativa  
Amb data de registre d'11 de maig de 2015, este òrgan ambiental va rebre una sol·licitud de declaració d'impacte ambiental per a la instal·lació de gestió de residus de Griñó Ecologic, SA, a Alcàsser, remesa per l'Ajuntament. L'esmentada sol·licitud incloïa:  
- Estudi d'impacte ambiental.  
- Còpia del projecte.  
- Diligència del tràmit d'informació pública.  
- Informes municipals.  
S'hi adjunten dos informes municipals. El primer, de data 22 de gener de 2014, indica que l'activitat s'ubica en sòl urbà industrial, la qual és compatible amb el planejament urbanístic. Indica que la parcel·la està connectada a la xarxa de sanejament del polígon. El segon, de data 8 de gener de 2014, indica el compliment i l'adopció de les mesures correctores necessàries en matèries de competència municipal.  
Una vegada revisada l'esmentada documentació, es va observar que la data de realització de la informació pública del projecte (26.08.2014) era abans de l'elaboració de l'estudi d'impacte ambiental (24.04.2015), per això este últim no podia haver sigut inclòs en l'esmentat tràmit. En aplicació del que establix l'article 36 de la Llei 21/2013, de 9 de desembre, es va requerir l'Ajuntament per a la reiteració de l'esmentat tràmit amb l'expedient complet.  
Amb data 3 de desembre de 2015, es va rebre de l'Ajuntament una nova diligència del tràmit d'informació pública. Segons esta, s'ha inserit un anunci en el BOP de 26 d'octubre de 2015 i s'han notificat els veïns immediats, però no s'han rebut al·legacions.  
  
Afeccions legals  
L'activitat tramita llicència ambiental davant de l'Ajuntament d'acord amb la Llei 6/2014, de 25 de juliol. Cal ressaltar que la quantitat màxima de residus perillosos que es podrà emmagatzemar en la instal·lació queda, per tant, limitada a 50 t, ja que si se supera l'esmentada quantitat caldrà tramitar autorització ambiental integrada davant de l'òrgan autonòmic competent.  
Com a activitat de gestió de residus, l'activitat ha d'ajustar-se al règim establit en la Llei 22/2011, de 28 de juliol, i a la normativa que la desplega.  
El soroll generat per les activitats queda regulat per la Llei 7/2002, de 3 de desembre, i el Decret 266/2004, de 3 de desembre.  
El Reial Decret 9/2005, de 14 de gener, en l'annex I, enumera les activitats potencialment contaminants del sòl, entre les quals s'inclou l'activitat considerada.  
Tot això sense perjuí de les autoritzacions que calga obtindre d'altres organismes, de conformitat amb la normativa sectorial que siga aplicable.  
  
Consideracions ambientals  
La indústria se situa en el polígon industrial el Pla d'Alcàsser. Es tracta d'un àmbit urbà que compta amb els servicis bàsics necessaris: electricitat, abastiment d'aigua, clavegueram, etc. Els accessos al polígon es realitzen a través de carreteres secundàries de la xarxa municipal, que connecten amb l'autovia A-7 i directament amb el nucli urbà. El polígon està rodejat totalment per camps de cultiu, principalment cítrics. No està afectat per riscos naturals ressenyables. La part nord d'este sí que està afectada per risc d'inundació d'acord amb el PATRICOVA, però no la parcel·la ocupada per l'activitat. La vulnerabilitat d'aqüífers és mitjana.  
En l'entorn, no es localitza cap espai natural protegit o element natural d'interés. A l'est, a més de quatre quilòmetres, se situa el Parc Natural de l'Albufera. En tot cas, entre el polígon industrial considerat i el mencionat PN hi ha un cordó al llarg d'ambdós vores de la carretera V-31 i el ferrocarril de sòl urbà ocupat per indústries i servicis i nuclis urbans com Beniparrell, Silla, Albal o Catarroja. El PORN de l'Albufera, atesa la gran amplitud que té, inclou la zona on es localitza la indústria. No obstant això, com que es tracta d'una parcel·la de sòl industrial, la seua normativa reguladora no establix requisits específics.  
Cal assenyalar l'anàlisi ambiental succinta que l'estudi d'impacte ambiental realitza de l'activitat considerada. És per això que s'establixen mesures preventives i correctores addicionals en l'apartat dispositiu d'esta resolució.  
Els residus perillosos es gestionen en una nau tancada i es descarreguen sota coberta contigua a esta. Els residus no perillosos es manegen i s'emmagatzemen en una construcció oberta pels laterals i en el pati. Els sòls de les naus i patis de la parcel·la on s'emmagatzemen els residus estan pavimentats amb solera de formigó de doble malla.  
La zona d'emmagatzematge de residus perillosos (nau i annex cobert) compta amb canaleta d'arreplega de vessaments connectada amb arqueta cega per a l'arreplega de vessaments. S'indica que la zona coberta d'emmagatzematge de residus no perillosos disposa també de canaleta d'arreplega de vessaments connectada amb arqueta cega, però estos no figuren grafiats en el corresponent pla. Els vessaments accidentals que s'arrepleguen en les arquetes es gestionen a través de gestors autoritzats. Les aigües pluvials netes, recollides en les cobertes i en la zona de pati no destinada a magatzem de residus, es canalitzen cap al sistema de clavegueram. No s'especifica la destinació de les aigües residuals industrials de neteja de les naus i les d'escolament dels patis. En cas de vessament accidental en el pati, s'empraria material absorbent, el qual es gestionaria a través d'empresa autoritzada.  
  
S'indica que l'activitat no comporta l'emissió de soroll. No obstant això, es disposa de dos premses hidràuliques (una de metall i una altra per a diversos materials) ubicades en una nau oberta, per la qual cosa ha de considerar-se la potencial molèstia sobre l'entorn.  
En cas de cessament de l'activitat, es retirarien els residus emmagatzemats per mitjà de l'entrega a gestor. Atés l'ús industrial de la parcel·la, no serà necessari tornar-la al seu estat natural.  
L'estudi d'impacte ambiental incorpora un programa de vigilància i seguiment ambiental que es limita a enunciar el control dels diferents factors ambientals.  
  
Consideracions jurídiques  
Les instal·lacions de gestió de residus metàl·lics, incloent-hi les d'emmagatzematge de ferralla, estan sotmeses a avaluació d'impacte ambiental (ordinària), ja que estan previstes en l'epígraf 6.c.2 de l'annex I del Decret 162/1990, de 15 d'octubre, segons la redacció feta pel Decret 32/2006, de 10 de març, pel qual s'aprova el Reglament de la Llei 2/1989, de 3 de març, així com a avaluació d'impacte ambiental simplificada, d'acord amb l'article 7 de la Llei 21/2013, de 9 de desembre, en concordança amb els epígrafs 9.d i 9.e de l'annex II d'esta. La grandària i la capacitat d'emmagatzematge, així com el necessari anàlisi global de la instal·lació, justifiquen l'aplicació del règim d'avaluació d'impacte ambiental ordinària al conjunt d'esta.  
  
L'expedient ha observat els tràmits previstos en la Llei 21/2013, de 9 de desembre, i les altres disposicions que se li apliquen.  
L'article cinqué de la Llei 2/1989, de 3 de març, atribuïx a l'òrgan ambiental la competència per a la formulació de les declaracions d'impacte ambiental dels projectes a què s'aplique la dita llei.  
L'article 13 Decret 158/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Agricultura, Medi Ambient, Canvi Climàtic i Desenvolupament Rural, atribuïx a la Direcció General de Medi Natural i d'Avaluació Ambiental la competència en matèria d'avaluació ambiental estratègica i de projectes.  
  
Per tot això, fent ús de les facultats que tinc legalment atribuïdes, formule la següent,  
  
Declaració d'impacte ambiental  
  
Primer  
Estimar acceptable, només als efectes ambientals i sense perjuí de l'obtenció prèvia de les autoritzacions sectorials que se li apliquen, el projecte de planta de transferència de residus industrials perillosos i no perillosos, promoguda per Griñó Ecologic, SA, en el polígon industrial el Pla del terme municipal d'Alcàsser (València), sempre que este es desenvolupe amb les previsions del projecte, l'estudi d'impacte ambiental i la resta de documentació que hi ha en l'expedient, i s'adopten les mesures establides en l'apartat següent.  
  
Segon  
Com a condicions addicionals per al desenvolupament del projecte, s'establixen les següents:  
1. S'ha d'obtindre de l'òrgan autonòmic competent en matèria de residus l'autorització per al desenvolupament de les activitats previstes de gestió de residus perillosos i no perillosos, les quals s'han d'adaptar a les condicions i els terminis que l'esmentat òrgan establisca, d'acord amb la normativa vigent en matèria de residus.  
2. Ja que esta resolució s'atorga en el si de la tramitació de la llicència ambiental de l'activitat, no es podrà emmagatzemar una quantitat superior a 50 tones de residus perillosos en les instal·lacions, en el càlcul de la qual s'inclou el volum d'oli de sentines emmagatzemat.  
3. Els residus admesos en la instal·lació seran els relacionats en el projecte, o qualsevol altre codi LER que l'òrgan competent en matèria de residus considere susceptible d'autorització, sempre que la seua inclusió no comporte la modificació substancial del projecte avaluat i no responga a casos en què s'exigisca la tramitació d'un procediment d'avaluació ambiental d'acord amb la legislació sectorial vigent.  
  
4. En la nau tancada i la coberta annexa en les quals es realitza el maneig dels residus perillosos, s'ha de tractar el sòl per mitjà de pintures o productes impermeabilitzants i resistents a la corrosió.  
  
5. En cap cas s'han d'emmagatzemar residus perillosos fora de les zones cobertes i habilitades per a això.  
6. El depòsit de 26 m³ d'emmagatzematge d'oli i líquid de sentines de barcos haurà de comptar amb un certificat d'impermeabilitat i mesures de contenció adequades: doble coberta o depòsit de contenció de vessaments amb volum suficient per a la capacitat total del depòsit.  
  
7. En cas de vessament en l'interior de la nau tancada o sota la coberta annexa, s'haurà de netejar per mitjà de material absorbent, el qual s'ha d'entregar a gestor autoritzat i s'han de buidar les arquetes estanques directament per empresa autoritzada per a la seua gestió.  
  
8. Cal disposar de cubetes de retenció en les zones on s'emmagatzemen residus líquids, amb la capacitat suficient per a retindre el contingut del recipient de major volum dels emmagatzemats.  
9. El projecte preveu la recepció i l'emmagatzematge de RAEE no descontaminats. Esta activitat haurà de realitzar-se amb els requisits tècnics i la resta de condicions establides en el Reial Decret 110/2015, de 20 de febrer.  
10. L'emmagatzematge de bateries es realitzarà en llocs impermeabilitzats, a cobert i en contenidors adequats, d'acord amb els requisits establits en l'annex III del Reial Decret 106/2008, d'1 de febrer, a l'efecte de evitar abocaments al clavegueram.  
11. Els residus perillosos generats pel funcionament de l'activitat s'han d'emmagatzemar en contenidors o depòsits adequats en l'interior de la nau.  
12. En el pati, únicament podran emmagatzemar-se residus no perillosos. Haurà de tindre tota la superfície pavimentada i dotada de sistemes d'arreplega i de tractament (decantació i desgreixament) de les aigües de pluja per a evitar l'abocament d'aigües contaminades al clavegueram. Així mateix, les aigües residuals industrials de neteja de les naus no podran ser abocades al clavegueram si no són tractades prèviament per mitjà dels indicats tractaments.  
13. Els depòsits d'emmagatzematge de residus pulverulents i de residus que puguen ser arrossegats pel vent a causa del poc pes (plàstics, paper, cartó, etc), disposaran de mesures de retenció adequades (tendals, reixes o portes) per a evitar la dispersió per l'entorn de la instal·lació. En particular, s'adoptaran mesures per a limitar la dispersió de pols associada a l'emmagatzematge i gestió dels RCD mesclats.  
14. Tots els residus emmagatzemats o produïts s'entregaran finalment a una empresa autoritzada per a la seua gestió.  
15. D'acord amb la normativa en matèria de contaminació acústica, s'ha de fer una auditoria acústica. Atés que no s'aporta informació sobre la situació actual de la instal·lació, s'haurà de fer una auditoria acústica en el termini de 6 mesos des de la recepció de la notificació de la present resolució, i, periòdicament, en els terminis establits en l'esmentada normativa. Les condicions de funcionament de la instal·lació durant la realització de l'auditoria exigiran la posada en funcionament de les premses (multimaterial i metalls) i la resta d'equipament que puga generar molèsties per soroll, en condicions normals d'ús, a fi d'assegurar la representativitat de la mesura. En cas d'incompliment, s'adoptaran les mesures de tancament de la nau o de confinament d'equips necessaris per a assegurar el compliment dels límits vigents.  
16. Qualsevol modificació o ampliació del projecte presentat haurà de ser comunicada a l'òrgan ambiental competent que establirà, si és procedent, l'aplicació de noves mesures correctores.  
17. Totes les mesures de control i seguiment ambiental de l'activitat de l'empresa s'han de documentar, a fi de justificar-ne la realització i conformar el pla de vigilància i seguiment ambiental.  
  
Tercer  
Notificar a les persones interessades que contra esta resolució, per ser un acte de tràmit, no es pot interposar cap recurs; sense perjuí dels que es puguen interposar en via administrativa o judicial davant de l'acte, si és el cas, d'autorització del projecte.  
  
Quart  
Publicar en el Diari Oficial de la Comunitat Valenciana esta declaració d'impacte ambiental, d'acord amb el que disposa l'article 41 de la Llei 21/2013, de 9 de desembre.  
  
Cinqué  
D'acord amb l'article 43 de la Llei 21/2013, de 9 de desembre, esta declaració d'impacte ambiental perdrà la seua vigència i cessarà la producció dels efectes que li són propis si una vegada publicada en el Diari Oficial de la Comunitat Valenciana no ha començat l'execució del projecte o l'activitat en el termini de 4 anys.  
  
València, 23 de desembre de 2015.- El director general de Medi Natural i d'Avaluació Ambiental: Antoni Marzo i Pastor.»  
  
València, 22 de febrer de 2016.- El director general de Medi Natural i d'Avaluació Ambiental: Antoni Marzo i Pastor.